ANAN แรลลี่ยาว 7 วัน ราคาพุ่ง 8% รับแผนเปิด 10 โครงการหนุนยอดโอนพุ่ง 3.6 หมื่นลบ.
ANAN แรลลี่ยาว 7 วัน ราคาพุ่ง 8% รับแผนเปิด 10 โครงการหนุนยอดโอนพุ่ง 3.6 หมื่นลบ. โดย ณ เวลา 11.23 น. อยู่ที่ระดับ 3.72 บาท บวก 0.06 บาท หรือ 1.64% สูงสุดที่ระดับ 3.72 บาท ต่ำสุดที่ระดับ 3.66 บาท ด้วยมูลค่าการซื้อขาย 7.35 ล้านบาท
7 ก.พ. 2562

ผู้สื่อข่าวรายงานว่า ราคาหุ้น บริษัท อนันดา ดีเวลลอปเม้นท์ จำกัด (มหาชน) หรือ ANAN ณ เวลา 11.23 น. อยู่ที่ระดับ 3.72 บาท บวก 0.06 บาท หรือ 1.64% สูงสุดที่ระดับ 3.72 บาท ต่ำสุดที่ระดับ 3.66 บาท ด้วยมูลค่าการซื้อขาย 7.35 ล้านบาท

ทั้งนี้ ราคาหุ้น ANAN ปรับตัวขึ้นในแดนบวกติดต่อกัน 7 วันติด นับตั้งแต่ราคาหุ้นปิดที่ระดับ 3.46 บาท เมื่อวันที่ 29 ม.ค.62 ซึ่งคิดเป็นการปรับตัวเพิ่มขึ้น 0.26 บาท หรือ 8%
ด้านนายชานนท์ เรืองกฤตยา ประธานเจ้าหน้าที่บริหาร และกรรมการผู้จัดการใหญ่ บริษัท อนันดา ดีเวลลอปเม้นท์ จำกัด (มหาชน) หรือ ANAN เปิดเผยว่า สำหรับในปี 2562 บริษัทตั้งเป้าหมายยอดโอนกรรมสิทธิ์ไว้ที่ 36,000 ล้านบาท เติบโต 9% จากปี 2561 แบ่งเป็น ยอดโอนกรรมสิทธิ์จากโครงการคอนโดมิเนียม 90% และยอดโอนกรรมสิทธิ์จากโครงการแนวราบ 10%
โดย ณ สิ้นปี 2561 บริษัทมียอดขายรอโอน (Backlog) ในมือ 41,000 ล้านบาท จะทยอยรับรู้รายได้ในช่วง 3 ปี ซึ่งในปี 2562 จะทยอยรับรู้รายได้จำนวน 21,284 ล้านบาท คิดเป็น 59% ของเป้าหมายยอดโอนกรรมสิทธิ์ ส่วนในปี 2563 จะทยอยรับรู้รายได้จำนวน 13,148 ล้านบาท และในปี 2564 จะทยอยรับรู้รายได้จำนวน 6,630 ล้านบาท
นอกจากนี้ ในปี 2562 จะมีโครงการคอนโดมิเนียมทยอยสร้างเสร็จใหม่ จำนวน 10 โครงการ มูลค่ารวม 3.8 หมื่นล้านบาท นอกจากนี้ บริษัทยังมีสินค้าพร้อมโอน (สต๊อก) ในมือมูลค่ารวมกว่า 16,000 ล้านบาท ซึ่งบริษัทตั้งเป้าหมายภายในปี 2562 จะระบายสต๊อกสินค้าดังกล่าวออกประมาณ 10,000 ล้านบาท โดยในทุกไตรมาสจะมีการจัดแคมเปญและออกโปรโมชั่นใหม่ ๆ เพื่อกระตุ้นการตัดสินใจซื้อโครงการอย่างต่อเนื่อง